**Sisäministeriö**

**Viite: Sisäministeriön lausuntopyyntö 21.10.2020 SMDno-2019-1708**

# **Lausunto: sisäisen turvallisuuden selonteko; kehittämislinjaukset**

Sisäministeriö on pyytänyt kansalaisyhteiskuntapolitiikan neuvottelukunnalta (KANE) lausuntoa sisäisen turvallisuuden selonteon kehittämislinjauksista.

Kiinnitämme tässä lausunnossa huomiota erityisesti kansalaisyhteiskunnan merkitykseen sisäisen turvallisuuden vahvistajana. Kansalaisyhteiskunnan rooli on pitkäjänteisessä työssä, joka vahvistaa yhteiskunnassa luottamusta, yhdenvertaisuutta, osallisuutta ja näiden myötä sosiaalista pääomaa. Kaikki nämä ovat merkityksellisiä yhtäältä sekä yksilöiden että yhteisöjen turvallisuuden kannalta, toisaalta ääriajattelun ja -käyttäytymisen ehkäisyn kannalta.

Moniääninen ja moninainen kansalaisyhteiskunta muodostuu hyvin erilaisista yhteisöistä, järjestöistä ja muista toimijoista. Parhaimmillaan kansalaisyhteiskunta muodostaa ihmisille alustoja, jotka vahvistavat osallisuutta, merkityksellisyyttä ja mielekkyyttä. Osallisuus ja mahdollisuus vaikuttaa omassa elinympäristössä ovat turvallisuutta vahvistavia tekijöitä.

## **Sisäinen turvallisuus edellyttää luottamusta ja yhdenvertaisuutta**

Sisäisen turvallisuuden selontekoa valmistellaan Suomessa erittäin kriittisenä aikana kansalaisyhteiskunnan kehittämisen näkökulmasta. Eurooppalainen kansalaisjärjestöjen kattojärjestö CIVICUS arvioi, että myös Euroopan unionin alueella tapahtuu kansalaisjärjestöjen toimintamahdollisuuksien kaventamista. Kehitys on erittäin huolestuttava oikeusvaltioperiaatteen ja demokratian toteutumisen kannalta.

Sisäisen turvallisuuden keskeinen lähtökohta on ihmisten luottamus toimiviin instituutioihin, järjestelmiin ja siihen, että sosiaaliset turvaverkot tukevat kriisien ja vaikeuksien keskellä. Suomessa luottamus julkisiin palveluihin ja turvallisuusviranomaisiin on poikkeuksellisen korkealla tasolla muihin Euroopan maihin verrattuna. Sama koskee luottamusta kansalaisyhteiskunnan toimijoihin, vaikka luottamus tässä suhteessa onkin hienoisesti laskenut. Kansalaisyhteiskunnan rooli luottamuksen kasvattajana liittyy siihen, että se kanavoi merkityksellisen toiminnan, vahvistaa rauhaa, hyviä väestösuhteita ja hyvinvointiyhteiskuntaa sekä nostaa esille kriittisiä kehittämistarpeita tuottamalla uudenlaisia toimintatapoja ja ratkaisuja.

**KANE pitää tärkeänä, että autonomisen ja elinvoimaisen kansalaisyhteiskunnan vahvistaminen on myös sisäisen turvallisuuden selonteon lähtökohtana.** Kansalaisyhteiskunnan toiminta ja sen tuottama tieto on tärkeää yhteiskunnallisen päätöksenteon kannalta ja sen tulee olla olennainen osa yhteistä tilannekuvaa. Korona-aikana yhteisen tilannekuvan rakentamisesta onkin hyviä kokemuksia. Keskeistä on varmistaa kansalaisyhteiskunnan toimintaedellytykset ja ottaa järjestöt mukaan turvallisuutta vahvistaviin rakenteisiin.

Osallisuus edellyttää ihmisten yhdenvertaisia mahdollisuuksia toteuttaa heidän oikeuksiaan kansalaisyhteiskunnan jäseninä. Siksi eriarvoisuuden purkamisen ja yhdenvertaisuuden vahvistamisen tulee olla sisäisen turvallisuuden peruslähtökohta. Eriarvoistuminen on moninainen kokonaisuus, johon kuuluu yksilötasolla taloudellisia, sosiaalisia, terveydellisiä sekä koulutukseen ja yhteiskunnalliseen osallisuuteen (vaikuttamiskykyyn) liittyviä vaikeuksia. Tämä vyyhti tuottaa yksilöille turvattomuuden tunnetta ja voi aiheuttaa yhteiskunnallista turvattomuutta, joka pahimmillaan johtaa ääriajatteluun ja -toimintaan.

**KANE haluaa nostaa erityisesti esille nuorten kokeman eriarvoisuuden.** Nuorisbarometrin (2018)[[1]](#footnote-1) mukaan syrjäytyminen aiheuttaa melko tai erittäin paljon epävarmuutta 60 %:lle suomalaisista nuorista. Tämä on enemmän kuin esimerkiksi kansainvälisen terrorismin (49 %) tai sotilaallisen hyökkäyksen uhan (20 %) aiheuttama epävarmuus. Tärkeä sisäiseen turvallisuuteen liittyvä yhteiskunnallinen tavoite on huolehtia, ettei tämä syrjäytymiseen kytkeytyvä epävarmuus kulminoidu turvattomuuden tunteeksi tai äärikäyttäytymiseksi. Vastaavasti Pelastakaa lapset ry:n Lapsen ääni -selvityksen[[2]](#footnote-2) (10/2020) mukaan 51% lapsista koki, että heidän harrastusmahdollisuutensa olivat heikot tai aika heikot.

Huomionarvoista on myös se, että Nuorisobarometrin (2018) mukaan jopa 64 % 15–29-vuotiaista Suomessa asuvista nuorista kokee itsensä monikulttuurisiksi. Toisen polven maahanmuuttajat kokevat itsensä vähemmän suomalaisiksi kuin nuorella iällä maahan muuttaneet. He eivät myöskään juuri identifioidu ulkomaalaisiksi eivätkä maahanmuuttajiksi, vaan pikemminkin monikulttuurisiksi.

Lasten ja nuorten osallisuuden vahvistaminen on tulevaisuuden strateginen kysymys. Kokemusten mukaan lapset ja nuoret tarvitsevat rakenteita, joissa he voivat saada tukea vaikuttamiseen ja toimintaan sekä käyttää myös digitaalisia toiminta-alustoja.

Toisaalta kaikilla ei ole pääsyä verkkoon tai digitaalisten palveluiden käyttöön tarvittavia taitoja ja välineitä, jolloin osa väestöstä voi kokea syrjäytyvänsä yhteiskunnasta palveluiden digitalisoinnin myötä.

**KANE katsoo, että eriarvoisuuden purkaminen ja yhdenvertaisuuden rakentaminen ovat sisäisen turvallisuuden keskeisiä edellytyksiä, jotka edellyttävät pitkäjänteistä, hallintorajat ylittävää strategiaa ja toimintaa. KANE pitää tärkeänä, että lasten ja nuorten yhteiskunnallinen osallisuus varmistetaan heidän omaa osaamistaan ja tarpeitaan kuunnellen ja vahvistaen.**

Kansalaisyhteiskunnalla on tärkeä rooli eriarvoisuuden purkamisessa ja yhdenvertaisuuden vahvistamisessa. Osa järjestöistä tuottaa palveluja ja muuta toimintaa, jotka korvaavat tai täydentävät viranomaispalveluja, erityisesti harvaan asutuilla alueilla, joissa viranomaispalvelut ovat vähäisempiä ja jonne yksityiset palvelut eivät ulota toimintaansa. **KANE korostaa, että erityisesti harvaan asutuilla alueilla tulee varmistaa kansalaisyhteiskunnan eri toimijoiden mukana olo turvallisuuden vahvistamisessa ja osallisuuden rakentamisessa.**

Kansalaistoiminta on lähtökohtaisesti matalan kynnyksen toimintaa. Toiminta perustuu pääosin ammattilaisten tukemaan vapaaehtoisuuteen, ja esimerkiksi pääsy- ja jäsenmaksut ovat pieniä. Suureen osaan kansalaisyhteiskunnan toiminnasta ei myöskään tarvita erityisiä taitoja tai ominaisuuksia, vaan jokainen voi osallistua omista lähtökohdistaan. Tämän matalan kynnyksen vuoksi kansalaisyhteiskunnan yhteisöt ovat omiaan luomaan tiloja, joissa ihmiset voivat kokea merkityksellisyyttä ja toimia yhdessä yhdenvertaisesti. **Sisäisen turvallisuuden kannalta keskeistä on resilienssin rakentaminen lähellä ihmisiä heidän omissa yhteisöissään. On varmistettava, että järjestöt ja muu kansalaistoiminta ovat osa kuntien hyvinvointi- ja turvallisuusstrategioita ja niiden toimintaan on resursseja (esim. rahoitusta ja tiloja).**

**KANE katsoo, että osallisuutta voidaan ja tulee vahvistaa myös lainsäädäntötoimin sekä hallinnon valmisteluprosesseissa.** Erilaiset kuulemiset, paneelit, äänestykset ja aloitemahdollisuudet eri yhteiskunnan tasoilla ovat tärkeitä. Olennaista on huolehtia siitä, että tulevaisuudessa näitä demokraattisen osallisuuden keinoja pystyvät ja haluavat käyttää ihmiset eri taustoista, eikä käy niin, että erilaiset vaikuttamisen mahdollisuudet kasautuvat yksille, jotka osaavat niitä käyttää, ja osa ihmisistä jää osattomiksi vain yhä uusilla tavoilla.

## **Julkinen sektori ja kansalaisyhteiskunta sisäisen turvallisuuden kumppaneina**

**Edellä esitetyistä syistä KANE pitää olennaisena sisäisen turvallisuuden tekijänä monipuolista, elinvoimaista ja vapaata kansalaisyhteiskuntaa.** Erityisen merkityksellinen kansalaisyhteiskunta on sisäisten turvallisuusongelmien ennaltaehkäisyn näkökulmasta. Tätä yhteiskunnallista tehtävää on vaikeaa mitata etenkin lyhyillä aikaväleillä. Se on kuitenkin erityisen tärkeä tehtävä, sillä se ylläpitää ja vahvistaa osaltaan päivittäin niitä rakenteita, joiden vuoksi Suomi on yksi maailman yhdenvertaisimmista ja korkeimman yhteiskunnallisen luottamuksen omaavista maista – ja siten myös yksi maailman turvallisimmista maista.

**Julkisen sektorin tulisi tulevaisuudessa muiden seikkojen ohessa sisäisen turvallisuuden näkökulmasta turvata monipuolisen ja elinvoimaisen kansalaisyhteiskunnan edellytykset.** Tärkeitä tapoja tähän vahvistamiseen ovat:

* **Vuorovaikutus ja sen myötä rakentuva yhteistyö yhteiskunnan sektoreiden välillä**. Vuorovaikutus tarkoittaa jatkuvaa rakenteistettua yhteydenpitoa paikallisella, alueellisella ja kansallisella tasolla. Nykymuotoisia neuvottelukuntia ja kuulemismuotoja tulee vahvistaa kohti yhteiskunnallisten ratkaisujen etsimistä ja toteuttamista yhä useammin rakentavassa yhteistyössä julkisen sektorin ja kansalaisyhteiskunnan välillä. Digitaalisten kanavien rinnalla tulee säilyttää myös ”perinteisiä” kuulemisen ja vuorovaikutuksen kanavia, jotta kaikkien väestöryhmien ääni tulee kuulluksi.
* **KANE pitää myös tärkeänä, että yhteistyörakenteissa etsitään mahdollisuuksia ottaa mukaan myös niitä kansalaistoiminnan muotoja, jotka eivät ole järjestäytyneet yhdistyksiksi tai säätiöiksi.**
* **Toimintaedellytysten varmistaminen:** olennaisia ovat läpinäkyvä ja tasapuolinen valtionavustusjärjestelmä sekä kannustava säädösympäristö.

Juuri nyt kansalaisyhteiskunnan valtionavustukset ovat uhanalaisia esimerkiksi siksi, että iso osa avustuksista on sidottu rahapelitoiminnan tuottoihin – ja näillä tuotoilla on alenevat näkymät. Jos avustuspohja näin rapautuu, menetetään perusedellytyksiä elinvoimaiselle kansalaistoiminnalle. Ongelmaan tulisi löytää pitkäaikainen ratkaisu yhdessä kansalaisyhteiskunnan edustajien kanssa siten, että ratkaisut olisivat vakaita ja edellytykset turvaavia. Lisäksi edellytyksiin liittyy säädösympäristö. Tässä mielessä tärkeää on esimerkiksi kehittää valtionavustusten käytäntöjä mahdollisimman kannustaviksi, selkeiksi, sääntöperusteisiksi ja käyttäjälähtöisiksi. Tässä erityisen tärkeä on VADIGI-hanke, joka on jo käynnissä käytännössä useiden hallinnonalojen ja järjestösektorin yhteistyössä.

Lopuksi KANE haluaa vielä tuoda esiin, että myös muut kuin turvallisuuteen keskittyvät viranomaiset vaikuttavat turvallisuuteen ja sen tunteeseen. Esimerkiksi sosiaali- ja terveysalalla ja sote-viranomaisilla on sisäisen turvallisuuden kannalta olennainen rooli. **KANE katsoo, että selonteossa tulisi korostaa yhteistyötä sekä eri viranomaisten että viranomaisten ja kansalaisyhteiskunnan välillä.**

Kristiina Kumpula, Suomen Punainen Risti ry, Kansalaisyhteiskuntapolitiikan neuvottelukunnan puheenjohtaja

1. Pekkarinen Elina ja Myllyniemi Sami (toim.): Vaikutusvaltaa Euroopan laidalla. Nuorisobarometri 2018. Verkkolinkki: <https://tietoanuorista.fi/wp-content/uploads/2019/03/NB_2018_web.pdf>. Viitattu: 28.10.2020 [↑](#footnote-ref-1)
2. **Lapsen ääni 2020**: Perheen taloudellisen tilanteen vaikutukset lasten arkeen, vapaa-aikaan ja hyvinvointiin –raportti 19.10.2020 [↑](#footnote-ref-2)